Det er ikke mere end en uge siden, at USA’s præsident, Obama, satte ord på det, de fleste eksperter længe har været enige om: at den dansk-støttede krig i Libyen for 5 år siden endte som en fiasko.

Ifølge Obama bestod fiaskoen ikke i at gribe ind, men i en utilstrækkelig planlægning af tiden efter Libyens styrtede diktator, Moamar Gaddafi.

Samme politiske refleksion er aldrig rigtig nået til Danmark, selv om danske krigsfly var fremme i forreste række, da USA og Europa greb ind i Libyen. I Danmark har regeringen tværtimod gjort alt for at hindre en grundig evaluering af de danske krigsindsatser, selv om de fleste – og senest nu altså USA's præsident – for længst har erkendt, at noget gik helt galt i Libyen. Så sent som i søndags konstaterede udenrigsminister Kristian Jensen (V), at Islamisk Stat nu tjener penge på at smugle mennesker over til Europa fra Libyen, hvor IS har etableret sig i den østlige del af landet.